RO Jurnalul Oficial al Uniunii Europene C 115/1

RAPORTUL ANUAL PRIVIND PUNEREA ÎN APLICARE A STRATEGIEI UE DE COMBATERE A ACUMULĂRII ILICITE ȘI A TRAFICULUI ILICIT DE ARME DE CALIBRU MIC ȘI ARMAMENT UȘOR, PRECUM ȘI DE MUNIȚIE AFERENTĂ — ACȚIUNI ÎN 2015

(2017/C 115/01)

CUPRINS

Introducere 3

Acțiuni la nivel internațional 3

Acțiunea 1: Participarea UE la cea de a doua reuniune a experților guvernamentali ai Programului de acțiune al Organizației Națiunilor Unite pentru prevenirea, combaterea și eradicarea comerțului ilicit cu arme de calibru mic și armament ușor sub toate aspectele sale 3

Acțiunea 2: iARMS – sprijin pentru crearea și gestionarea unei baze de date pentru localizarea și urmărirea armelor de foc pierdute, furate, traficate și de contrabandă (iARMS) 3

Acțiunea 3: iTrace – mecanism global de raportare privind armele de calibru mic și armamentul ușor și alte arme și muniții convenționale ilicite, pentru a reduce riscul comerțului ilicit cu acestea 4

Acțiunea 4: Activitățile UE de susținere a punerii în aplicare a Tratatului privind comerțul cu arme, în cadrul Strategiei europene de securitate 5

Acțiunea 5: Promovarea unor controale eficace ale exporturilor de arme prin promovarea, în rândul țărilor terțe, a principiilor și criteriilor Poziției comune 2008/944/PESC 6

Acțiunea 6: Combaterea traficului transnațional ilicit de arme prin punerea în aplicare a Convenției Națiunilor Unite împotriva criminalității transnaționale organizate (UNTOC) și a Protocolului acesteia privind armele de foc. 6

Acțiuni la nivel regional 7

Acțiunea 7: Activitățile SEESAC (Biroul de control pentru Europa de Sud-Est și de Est asupra SALW) de dezarmare și control al armelor în Europa de Sud-Est. 7

Acțiunea 8: Proiectul privind distrugerea dispozitivelor și resturilor explozive de război în Bosnia și Herțegovina (EXPLODE). 9

Acțiunea 9: Activități de reducere a riscului de comerț ilicit cu SALW și de acumulare excesivă de SALW în regiunea Organizației pentru Securitate și Cooperare în Europa (OSCE). 10

Acțiunea 10: Activități de securitate fizică și gestionare a stocurilor (PSSM) pentru reducerea riscului de comerț ilicit cu SALW și muniția aferentă în regiunea Sahel. 11

Acțiunea 11: Activitățile RECSA de sprijinire a combaterii acumulării ilicite și a comerțului ilicit de arme de foc și muniții în Africa. 11

Acțiunea 12: Sprijin acordat autorităților libiene în securizarea stocurilor de arme și muniții convenționale. 11

Acțiunea 13: Sprijinul UE pentru mandatul ECOWAS pentru pace, securitate și stabilitate în regiune – programe-pilot de colectare a armelor. 12

Acțiunea 14: Sprijinul UE pentru Programul de control al armelor de calibru mic și armamentului ușor din America Centrală (CASAC). 12

Acțiunea 15: Sprijinirea punerii în aplicare a strategiilor de securitate din America Centrală în combaterea și prevenirea criminalității legate de armele de calibru mic și armamentul ușor și a violenței armate. 13

Acțiuni în cadrul acordurilor/dialogurilor structurate 13

Acțiunea 16: SALW în cadrul dialogurilor politice cu țările terțe și organizațiile regionale și clauzele privind SALW. 13

Acțiuni în cadrul Uniunii Europene 14

Acțiunea 17: Inițiative ale Comisiei Europene împotriva traficului ilegal cu arme de foc. 14

ANEXĂ 16

Introducere

Prezentul raport privind progresele înregistrate cu privire la punerea în aplicare a Strategiei UE de combatere a acumulării ilicite și a traficului ilicit de arme de calibru mic și armament ușor (SALW), precum și de muniție aferentă cuprinde acțiunile UE de sprijinire a punerii în aplicare a planului de acțiune cuprins în strategie, realizată pe parcursul anului 2015. Raportul a fost pregătit de Divizia SEAE pentru dezarmare, neproliferare și controlul exporturilor de arme în cooperare cu alte servicii relevante din cadrul SEAE și al Comisiei Europene.

În perioada de raportare, UE a continuat să sprijine punerea în aplicare a unei game largi de proiecte pentru combaterea traficului ilicit și a acumulării excesive de SALW, precum și de muniție aferentă. UE a continuat de asemenea să promoveze numeroase aspecte legate de SALW și muniția aferentă în cadrul tuturor forurilor multilaterale, precum și în cadrul dialogurilor sale politice cu țări terțe în contextul instrumentelor internaționale relevante, cum ar fi Programul de acțiune al Organizației Națiunilor Unite pentru prevenirea, combaterea și eradicarea comerțului ilicit cu arme de calibru mic și armament ușor sub toate aspectele sale (PdA), Instrumentul internațional care permite statelor să identifice și să urmărească, într-un mod rapid și fiabil, armamentul ușor și armele de calibru mic ilicite (ITI) și Protocolul ONU împotriva fabricării și traficului ilegale de arme de foc, piese și componente ale acestora, precum și de muniții, adițional la Convenția Națiunilor Unite împotriva criminalității transnaționale organizate (Protocolul ONU privind armele de foc). Prevenirea comerțului ilicit cu arme este, de asemenea, unul dintre obiectivele majore ale Tratatului privind comerțul cu arme (TCA), care a intrat în vigoare la 24 decembrie 2014 și care completează și consolidează PdA.

Raportul urmează structura planului de acțiune al Strategiei UE privind SALW. Formulările din planul de acțiune sunt prezentate cu caractere cursive și într-un cadru.

PUNEREA ÎN APLICARE A PLANULUI DE ACȚIUNE CUPRINS ÎN STRATEGIA UE PRIVIND SALW

Plan de acțiune:

1. Multilateralism eficient pentru a dezvolta mecanisme universale, regionale și naționale pentru a combate furnizarea și proliferarea cu caracter destabilizator a SALW și a muniției aferente

Internațional

Promovarea punerii în aplicare a Programului de acțiune (PdA) al ONU pentru prevenirea, combaterea și eradicarea comerțului ilicit cu arme de calibru mic și armament ușor sub toate aspectele sale.

Acțiunea 1: Participarea UE la cea de a doua reuniune a experților guvernamentali ai Programului de acțiune al Organizației Națiunilor Unite pentru prevenirea, combaterea și eradicarea comerțului ilicit cu arme de calibru mic și armament ușor sub toate aspectele sale (PdA REG2, 1-5 iunie 2015, New York)

UE a participat activ la cea de a doua reuniune a experților guvernamentali ai PdA. În declarația sa, UE a subliniat rolul noilor evoluții în tehnologia și proiectarea SALW pentru a consolida marcarea, ținerea evidenței și urmărirea armelor și și-a exprimat disponibilitatea de a sprijini proiecte pentru a explora în mod concret utilizarea potențială a noilor tehnologii pentru securizarea SALW. UE a salutat, de asemenea, eforturile sporite ale comunității internaționale de a monitoriza în mod mai eficace punerea în aplicare a embargourilor asupra armelor și de a îmbunătăți în continuare capacitatea sa de diagnosticare în domeniul combaterii comerțului ilicit cu SALW și deturnării SAW. În acest sens, UE a salutat Rezoluția 2220 (2015) a Consiliului de Securitate al ONU privind armele de calibru mic și armamentul ușor, adoptată la 22 mai 2015. În plus, UE a salutat intensificarea schimbului de informații și a cooperării de anchetă între agențiile de aplicare a legii în ceea ce privește circulația internațională a armelor de foc ilicite, precum și eforturile sporite privind urmărirea SALW ilicite și a muniției ilicite în regiunile afectate de conflicte, menționând bazele de date iARMS și iTrace (a se vedea cele de mai sus).

Plan de acțiune: sprijinirea adoptării unui instrument internațional cu forță juridică obligatorie privind urmărirea și marcarea SALW și a muniției aferente.

Acțiunea 2: iARMS – sprijin pentru crearea și gestionarea unei baze de date pentru localizarea și urmărirea armelor de foc pierdute, furate, traficate și de contrabandă (iARMS)

În cadrul componentei pe termen lung a instrumentului UE care contribuie la stabilitate și pace (IcSP), UE a continuat să ofere Interpolului asistență financiară pentru dezvoltarea și punerea în funcțiune a unei baze de date pentru localizarea și urmărirea armelor de foc pierdute, furate, traficate și de contrabandă (iARMS) prin intermediul sistemului I-24/7 al Interpolului, în vederea facilitării schimbului de informații la nivel regional și transregional și a cooperării de anchetă între agențiile de aplicare a legii. Din decembrie 2014, proiectul desfășoară a treia fază a sa, care urmează să se încheie în decembrie 2016, cu obiectivul de a consolida rezultatele primelor două etape, de a promova utilizarea globală a iARMS și de a exploata sinergiile cu sisteme conexe, în UE și în afara acesteia. Începând din august 2015, 144 de țări membre ale Interpolului au creat conturi pentru agenții responsabili cu aplicarea legii și au înregistrat un total de 1 619 conturi de utilizator. 763 537 de înregistrări de arme pierdute, furate, traficate sau de contrabandă au fost încărcate în baza de date. Agenții responsabili cu aplicarea legii au realizat 6 697 de căutări și au depus 4 296 de cereri de urmărire prin sistemul iARMS. Căutările au dus la 50 de rezultate pozitive, dintre care 5 sunt confirmate și 45 fac obiectul unei anchete desfășurate în toamna anului 2015. 872 de cereri de urmărire au primit răspuns. Interpolul a utilizat datele din sistemul iARMS pentru a analiza rute de trafic cunoscute în și din Panama.

Eficiența bazei de date depinde de acuratețea conținutului și de folosirea regulată de către utilizatori calificați. Pentru a îmbunătăți calitatea conținutului și utilizarea sistematică, proiectul a desfășurat cursuri de formare iARMS pentru utilizatori destinate să le permită acestora să realizeze acțiuni specifice în cadrul bazei de date, legate de crearea de înregistrări, actualizare, căutare, raportare și gestionarea cererilor de urmărire și oferă diverse funcții de serviciu de asistență. Au fost desfășurate șapte sesiuni de formare, dintre care cinci au fost cursuri de formare regionale (în Camerun pentru Africa de Vest, în El Salvador pentru America Latină, în Zimbabwe pentru Africa de Sud și două la Lyon pentru Europa), iar două au fost ateliere naționale (Portugalia și Franța).

Plan de acțiune: consolidarea și sprijinirea mecanismelor pentru sancțiuni și monitorizarea sancțiunilor.

Acțiunea 3: iTrace – mecanism global de raportare privind armele de calibru mic și armamentul ușor și alte arme și muniții convenționale ilicite, pentru a reduce riscul comerțului ilicit cu acestea [Decizia 2013/698/PESC a Consiliului (1) și Decizia (PESC) 2015/1908 a Consiliului (2)]

Începând din 2013, UE sprijină iTrace, care este un mecanism global de raportare privind SALW și alte arme și muniții convenționale ilicite, pus în aplicare de Conflict Armament Research (CAR). Sistemul urmărește să localizeze și să urmărească SALW și munițiile ilicite prin intermediul unor activități de cercetare pe teren în regiunile afectate de conflict, unde agențiile de aplicare a legii la nivel local se confruntă adesea cu lipsa capacității de urmărire. CAR colaborează îndeaproape cu guvernele, grupurile ONU de monitorizare a sancțiunilor și operațiile ONU în sprijinul păcii și le oferă asistență tehnică. Informațiile privind modelele de trafic și de deturnare scoase în evidență de iTrace servesc la creșterea eficacității măsurilor de control al armelor, cum ar fi controlul exporturilor și gestionarea stocurilor. Obiectivul inițiativei este de a identifica și a opri deturnarea. De asemenea, iTrace urmărește să contribuie la monitorizarea punerii în aplicare a TCA, să ofere informații cuprinzătoare în sprijinul revizuirilor în urma punerii în aplicare a TCA și să consolideze capacitatea guvernelor naționale de a anticipa impactul deciziilor de acordare a licențelor pentru exportul de arme.

În 2015, CAR a desfășurat, prin intermediul iTrace, investigații pe teren în Republica Centrafricană, Ciad, R.D. Congo, Columbia, Côte d’Ivoire, Egipt, Irak, Jamaica, Liban, Libia, Mali, Myanmar/Birmania, Nepal, Niger, Somalia, Somaliland, Sudanul de Sud, Sudan, Siria, Emiratele Arabe Unite și Uganda. În total, echipele de investigație ale CAR au documentat peste 130 000 de articole (arme, muniții, ambalaje, vehicule și materiale conexe). CAR verifică și încarcă în mod continuu aceste informații în sistemul iTrace.

În plus, tot în 2015, CAR a prezentat iTrace în cadrul unei game largi de evenimente internaționale în diferite regiuni ale lumii, inclusiv:

— Conferința SEESAC privind acordarea de licențe pentru exportul de arme, desfășurată la Tirana, în Albania;

— UNSOM, Somalia;

— UNMAS, Bamako, Mali;

— Agenția comună pentru eliminarea dispozitivelor explozive improvizate (Joint Improvised Explosive Device Defeat Agency – JIEDDA) și Agenția de Informații de Apărare (Defense Intelligence Agency – DIA), Washington DC;

— Centrul Stimson pentru securitate globală, Washington DC;

— Misiunea de consiliere militară a UE în Republica Centrafricană (EUMAM RCA), Bangui;

— Delegația UE la Beirut;

— și în două prezentări pentru cea de a doua reuniune a experților guvernamentali ai Programului de acțiune.

CAR a consolidat, de asemenea, schimbul de informații cu grupurile ONU de monitorizare a sancțiunilor, oferind asistență directă unui număr de șase grupuri. Aceste grupuri au menționat realizările proiectului iTrace în patru rapoarte recente către Consiliul de Securitate: Al-Qaida și persoanele și entitățile asociate (S/2014/815), Grupul de experți pentru RDC (S/2015/19), Grupul de experți pentru Sudan (S/2015/31) și Grupul de experți pentru Côte d’Ivoire (S/2015/252).

În cele din urmă, seria CAR Informări de pe teren (Dispatches from the Field) a fost transmisă pe larg în mass-media internațională de știri. Aceasta include două informări emise în perioada de raportare: Armele Statului Islamic în Kobane, care detaliază armele capturate de la forțele Statului Islamic și documentate de o echipă de investigație a CAR, în 48 de locații în interiorul și în jurul Kobane; și Arme și muniții parașutate forțelor SPLA-iO în Sudanul de Sud, care oferă dovada livrărilor de arme de către Sudan forțelor rebele din Sudanul de Sud.

UE a garantat sprijinul său pentru cea de a doua fază a proiectului iTrace printr-o nouă decizie a Consiliului [(PESC) 2015/1908] adoptată la 22 octombrie 2015.

Plan de acțiune: sprijinirea consolidării controalelor exporturilor și promovarea criteriilor Codului de conduită privind exporturile de arme.

Controlul la exportul, importul, tranzitul sau transbordarea de arme este esențial pentru a preveni deturnarea SALW și utilizarea acestora în scopuri infracționale sau teroriste; PdA al ONU este explicit în această privință. Prin urmare, UE sprijină statele, la cererea acestora, în consolidarea sistemelor lor de control al transferurilor de arme. Activitățile proiectului au loc în întreaga lume și includ asistență pentru redactarea de acte legislative, formarea și schimbul de bune practici în rândul profesioniștilor în materie de control al exporturilor. Entitatea de punere în aplicare este Oficiul Federal german pentru Economie și Controlul Exportului (Bundesamt für Wirtschaft und Ausfuhrkontrolle – BAFA), asistat de agenții de control al exporturilor din alte state membre ale UE. Standardul internațional pentru controlul exporturilor de arme care este utilizat pentru activități de informare este Tratatul privind comerțul cu arme. Țările beneficiare din vecinătatea UE pot, de asemenea, solicita asistență pentru a se familiariza cu sistemul UE de control al exporturilor de produse militare din Poziția comună 2008/944/PESC a Consiliului (3).

Acțiunea 4: Activitățile UE de susținere a punerii în aplicare a Tratatului privind comerțul cu arme, în cadrul Strategiei europene de securitate [Decizia 2013/768/PESC a Consiliului (4)]

Pentru a contribui la punerea în aplicare și universalizarea Tratatului privind comerțul cu arme, Consiliul UE a adoptat în 2013 un program de sprijin ambițios pentru țările din afara UE. Acest program sprijină o serie de țări din afara UE, la cererea acestora, în consolidarea sistemelor lor de transfer de arme în conformitate cu cerințele Tratatului privind comerțul cu arme. Proiectul este pus în aplicare de către Oficiul Federal german pentru Economie și Controlul Exportului (BAFA).

În 2015, au avut loc vizite de asistență privind TCA în Jamaica (ianuarie), Peru (mai), Senegal (februarie), Burkina Faso (iulie), Ghana (iulie), Filipine (ianuarie) și Georgia (septembrie). În toate aceste țări, a avut loc prima vizită de evaluare a nevoilor, cu scopul de a identifica domeniile prioritare de cooperare specifică. Echipele de sprijin ale UE s-au întâlnit cu principalele părți interesate la nivel național implicate în punerea în aplicare a TCA, iar în unele dintre țări domeniile prioritare reținute au fost deja expuse și abordate într-o foaie de parcurs privind asistența care va orienta cooperarea cu UE pe termen lung.

Pe lângă vizitele de asistență, au fost organizate patru seminare regionale ca parte a activităților UE de susținere a punerii în aplicare a TCA:

— pentru statele membre ale ECOWAS și cinci țări învecinate (Mauritania, Camerun, Ciad, Gabon și Guineea Ecuatorială) la Dakar în perioada 5-6 mai 2015;

— pentru statele membre ale Centrului Regional al Organizației Națiunilor Unite pentru Pace și Dezarmare în Asia și Pacific (UNRCPD) (cu excepția Tadjikistanului, Turkmenistanului, Kazahstanului, Kârgâzstanului și Uzbekistanului) la Manila în perioada 10-11 mai 2015;

— pentru țările africane (cu excepția Mauritaniei, Camerunului, Ciadului, Gabonului și Guineei Ecuatoriale) la Pretoria în perioada 23-24 septembrie 2015;

— în Togo, în cadrul activităților de țară ad-hoc, a avut loc în perioada 15-16 octombrie 2015 un seminar de sensibilizare a parlamentarilor referitor la Tratatul privind comerțul cu arme (Séminaire de Sensibilisation des Parlementaires sur le Traité sur le Commerce des Armes).

Includerea SALW în domeniul de aplicare al TCA este esențială, iar controalele mai stricte privind transferurile internaționale legale de SALW, de exemplu prin controale și garanții mai solide ale utilizatorului final, precum și prin măsuri de reducere a deturnării pot reduce și mai mult riscul de deturnare a SALW către piața ilegală. Astfel, TCA va completa și va consolida, de asemenea, alte instrumente relevante ale ONU cum ar fi PdA și Protocolul ONU privind armele de foc.

Acțiunea 5: Promovarea unor controale eficace ale exporturilor de arme prin promovarea, în rândul țărilor terțe, a principiilor și criteriilor Poziției comune 2008/944/PESC [Deciziile 2012/711/PESC (5) și (PESC) 2015/2309 (6) ale Consiliului]

Punerea în aplicare a Deciziei 2012/711/PESC a Consiliului privind sprijinirea activităților Uniunii pentru promovarea în rândul țărilor terțe a controlului exporturilor de arme și a principiilor și criteriilor prevăzute în Poziția comună 2008/944/PESC s-a încheiat în decembrie 2014. Oficiul Federal german pentru Economie și Controlul Exportului (BAFA) a desfășurat activități de informare privind controlul exporturilor de arme. Această acțiune a reprezentat o continuare a Acțiunii comune 2009/2012/PESC. O nouă decizie a Consiliului [(PESC) 2015/2309] în sprijinul unui control eficace al exporturilor de arme a fost adoptată la 10 decembrie 2015, iar Consiliul a încredințat BAFA punerea în aplicare tehnică a acesteia.

Scopul deciziei este de a promova controale eficace ale exporturilor de arme în rândul țărilor din afara UE, în conformitate cu principiile stabilite atât în Poziția comună 2008/944/PESC, cât și în Tratatul privind comerțul cu arme, și de a sprijini eforturile acestor țări la nivel intern și regional pentru a face mai responsabil și mai transparent comerțul cu arme convenționale. Printre țările beneficiare ale acestor acțiuni se numără țări din Europa de Sud-Est (Albania, Bosnia și Herțegovina, Croația, fosta Republică iugoslavă a Macedoniei, Muntenegru și Serbia); țări mediteraneene din Africa de Nord în cadrul politicii europene de vecinătate (Algeria, Egipt, Libia, Maroc și Tunisia) și țări din Europa de Est și regiunea Caucazului în cadrul politicii europene de vecinătate (Armenia, Azerbaidjan, Belarus, Georgia, Republica Moldova și Ucraina).

Plan de acțiune: promovarea ratificării Protocolului împotriva fabricării și traficului ilegale de arme de foc

Acțiunea 6: Combaterea traficului transnațional ilicit de arme prin punerea în aplicare a Convenției Națiunilor Unite împotriva criminalității transnaționale organizate (UNTOC) și a Protocolului acesteia privind armele de foc

Acest program a fost sprijinit prin componenta pe termen lung a instrumentului care contribuie la stabilitate și pace (IcSP), care abordează amenințările globale și transregionale și a fost cunoscut anterior drept Instrumentul de stabilitate (IdS). Acesta a fost pus în aplicare de către Biroul Națiunilor Unite pentru Droguri și Criminalitate (UNODC), începând din martie 2011 și încheindu-se în iulie 2015, cu scopul de a preveni și a combate comerțul transnațional ilicit de arme de foc prin promovarea ratificării și punerii în aplicare a Protocolului privind armele de foc. Programul a vizat opt țări din Africa de Vest și șapte țări din America de Sud și Caraibe și a oferit sprijin legislativ specific țărilor care fac parte din proiect pentru a le susține în modificarea legislației interne sau adoptarea unor noi elemente de legislație internă pentru punerea în aplicare a dispozițiilor Protocolului privind armele de foc.

Proiectul a oferit asistență legislativă pentru cinci țări din Africa de Vest: Benin, Burkina Faso, Mauritania, Senegal și Togo, precum și cinci țări din America de Sud: Argentina, Bolivia, Ecuador, Paraguay și Uruguay, în revizuirea și elaborarea legislației naționale, iar în unele dintre acestea (Benin, Mauritania, Togo și Senegal) în finalizarea procesului de elaborare și prezentarea către autoritățile competente, în vederea adoptării legislative ulterioare. În Argentina, asistența legislativă s-a concentrat asupra includerii infracțiunii de trafic ilicit în noul proiect de cod penal.

În domeniul consolidării capacităților, agenții de aplicare a legii din Africa de Vest (Ghana, Burkina Faso, Senegal, Benin și Togo) și America de Sud (Argentina, Bolivia, Brazilia, Chile, Ecuador și Paraguay) au fost formați cu privire la investigarea și urmărirea penală a traficului cu arme de foc. Cursurile le-au oferit practicienilor din domeniul justiției penale cunoștințe întemeiate care să susțină competențele esențiale necesare pentru investigarea traficului cu arme de foc și a altor infracțiuni conexe.

În plus, proiectul a urmărit în mod constant implicarea organismelor societății civile la nivel național și regional și a parlamentarilor pentru a crește gradul de sensibilizare cu privire la chestiunile legate de SALW și pentru a spori participarea societății civile și controlul exercitat de aceasta în punerea în aplicare a strategiilor privind armele de foc. Cooperarea cu organizațiile societății civile a continuat atât prin implicarea acestora în activități de asistență legislativă, cât și prin organizarea unor module de formare speciale pentru ONG-uri. UNODC a continuat, de asemenea, colectarea și analizarea datelor referitoare la armele de foc confiscate, piese și componente ale acestora, precum și muniții, în scopul realizării unui studiu privind traficul cu arme de foc care a fost inițiat la sfârșitul anului 2013. Obiectivul studiului este de a spori înțelegerea problemei traficului cu arme de foc, de a descoperi posibile rute în cadrul comerțului ilicit cu arme de foc și de a identifica tendințe noi sau emergente în traficul cu arme de foc, precum și de a determina gradul de interconectare și caracterul transnațional al unui astfel de fenomen. „Studiul privind caracterul transnațional al traficului cu arme de foc și rutele și modurile de operare utilizate în acest trafic” care a rezultat a fost publicat la sfârșitul anului 2015 (7).

1. Multilateralism eficient pentru a dezvolta mecanisme universale, regionale și naționale pentru a combate furnizarea și proliferarea cu caracter destabilizator a SALW și a muniției aferente

Plan de acțiune: La nivel regional

Asistență de proiect specifică a UE pentru țări terțe și organizații regionale

(a) Balcanii de Vest

Acțiunea 7: Activitățile SEESAC (Biroul de control pentru Europa de Sud-Est și de Est asupra SALW) de dezarmare și control al armelor în Europa de Sud-Est [Decizia 2013/730/PESC a Consiliului (8)]

Biroul de control pentru Europa de Sud-Est și de Est asupra armelor de calibru mic și a armamentului ușor (SEESAC) lucrează pentru a consolida capacitățile părților interesate la nivel național și regional de a controla și a reduce proliferarea și utilizarea abuzivă a armelor de calibru mic și a armamentului ușor și, prin urmare, pentru a contribui la consolidarea stabilității, securității și dezvoltării în Europa de Sud-Est și de Est. SEESAC funcționează în temeiul mandatului care i-a fost acordat de Programul Națiunilor Unite pentru Dezvoltare (PNUD) și Consiliul de Cooperare Regională (CCR).

Decizia 2013/730/PESC a Consiliului a fost deja a treia decizie de sprijinire a activităților SEESAC de control al SALW după Acțiunea comună 2002/842/PESC (9) și Decizia 2010/179/PESC a Consiliului (10). SEESAC pune în aplicare activitățile stipulate în actuala decizie a Consiliului în Albania, Bosnia și Herțegovina, fosta Republică iugoslavă a Macedoniei, Kosovo (11), Republica Moldova, Muntenegru și Republica Serbia.

Securitatea fizică și gestionarea stocurilor (PSSM)

În 2015, SEESAC a finalizat cu succes procesul de instalare (început în 2014) a 19 uși de securitate în patru locuri de depozitare ale Ministerului Apărării din Bosnia și Herțegovina. După o misiune de evaluare și o vizită la fața locului în Republica Moldova, s-a convenit cu Ministerul Apărării să se înceapă actualizarea de securitate pentru două depozite de muniții/SALW din Chișinău și Bulboaca. În fosta Republică iugoslavă a Macedoniei, proiectul continuă îmbunătățirea condițiilor de securitate la două depozite: Orman și Erebino. În martie 2015, în fosta Republică iugoslavă a Macedoniei a fost organizat cu succes un curs de securitate fizică și gestionare a stocurilor (PSSM) de cinci zile; activitatea a fost importantă nu numai pentru sporirea cunoștințelor PSSM în rândul personalului responsabil de securitatea stocurilor, ci și pentru consolidarea investițiilor proiectului în modernizări ale infrastructurii de securitate a depozitelor. În plus, SEESAC a început planificarea formării regionale PSSM cu scopul de a spori capacitățile personalului însărcinat cu gestionare stocurilor de SALW/muniții.

Distrugerea SALW excedentare și a muniției aferente

În prima parte a anului 2015, SEESAC a primit o confirmare finală din partea Ministerului Apărării din Albania că 5 400 de arme vor fi distruse prin intermediul proiectului. În plus, 2 656 de arme de calibru mic și armament ușor și 2 048 de piese și componente au fost distruse cu sprijinul SEESAC în Muntenegru și Kosovo în cadrul a două evenimente de distrugere separate, pentru a marca 9 iulie, Ziua internațională de distrugere a armelor. Progresele activităților în cadrul acestei componente au încetinit, totuși, în Republica Moldova, Serbia și fosta Republică iugoslavă a Macedoniei, ca urmare a instabilității politice și/sau a schimbărilor de personal.

Îmbunătățirea marcării și a urmăririi SALW

Au fost consolidate capacitățile de marcare și urmărire în întreaga regiune. În Albania, 56 de calculatoare, 56 de UPS-uri, 28 de imprimante și 9 scanere au fost distribuite în 6 direcții de poliție și 27 de secții de poliție în întreaga țară, în timp ce 72 de utilizatori au beneficiat de formare cu privire la software-ul de înregistrare electronică a armelor. Vizitele de monitorizare efectuate de către SEESAC în 49 de secții de poliție din Albania au arătat că noul registru electronic al armelor este operativ și a îmbunătățit în mod semnificativ ținerea evidenței armelor de către poliție. În plus, 166 de ofițeri de poliție au beneficiat de formare cu privire la procedurile standard de operare (PSO) pentru urmărirea SALW în cadrul a opt ateliere, organizate pe teritoriul Kosovo.

În fosta Republică iugoslavă a Macedoniei, o delegație de experți din Ministerul de Interne a fost sprijinită pentru a vedea în practică aplicarea registrului electronic al armelor de foc în cadrul Ministerului de Interne din Austria și pentru a aborda preocupările lor de ordin tehnic și legislativ. În Bosnia și Herțegovina, setul complet de echipamente solicitate a fost furnizat și este utilizat în prezent.

Promovarea unei cooperări regionale mai strânse în privința chestiunilor legate de SALW

În Serbia, contractarea și instalarea echipamentelor pentru laboratorul balistic al Centrului național de criminalistică (CNC) au fost finalizate cu succes, în timp ce cea de-a 3-a reuniune a Rețelei experților în materie de arme de foc din Europa de Sud-Est (SEEFEN) a fost organizată cu succes la Belgrad, reunind experți de rang înalt în materie de arme de foc din cadrul serviciilor de poliție, al administrațiilor vamale și al parchetelor. SEEFEN a fost evidențiată, de asemenea, în cadrul raportului bienal al Secretarului General al ONU privind SALW, ca exemplu de bune practici în cooperarea de anchetă și în materie de aplicare a legii axată pe schimbul de informații. SEESAC a consolidat totodată parteneriatele strategice cu Europolul și Interpolul. În cele din urmă, a avut loc prima zi de acțiune comună între SEEFEN și UE, care reprezintă un început important al unei cooperări mai strânse între regiunea Europei de Sud-Est, Europol și statele membre ale UE.

Decizia Consiliului a conferit, de asemenea, SEESAC mandatul de a facilita crearea unei rețele regionale în materie de arme de foc. În consecință, cea de-a 4-a reuniune regională a comisiilor SALW a avut loc la Budva, în Muntenegru. În luna mai, SEESAC a lansat Compendiul legislației privind armele din Europa de Sud-Est, care are scopul de a sprijini armonizarea legislației cu privire la controlul și exportul armelor în ESE. Acesta este disponibil online publicului în limbile originale și în engleză. În plus, proiectul a facilitat: 1. două vizite de schimb între omologi din Ministerele Apărării din Bosnia și Herțegovina și Albania și omologi din serviciile de poliție din Albania și Kosovo; 2. un schimb de experți între funcționarii din cadrul comisiilor naționale SALW din Bosnia și Herțegovina, Serbia și Muntenegru, cu reprezentanți ai Republicii Moldova din diferite ministere de resort. Reuniunile, care au avut loc în Republica Moldova, au reprezentat pentru funcționarii din Republica Moldova ocazia de a dobândi noi cunoștințe și expertiză cu privire la aspecte specifice ale controlului armelor, precum și cu privire la instituirea comisiei SALW. În plus, a fost inițiată dezvoltarea analizei din perspectiva egalității de gen a documentelor de politici naționale în domeniul controlului SALW în Europa de Sud-Est.

Promovarea colectării și înregistrării SALW aflate în posesia ilegală a civililor în Europa de Sud-Est

În cursul anului 2015, SEESAC a sprijinit în continuare punerea în aplicare a campaniilor de sensibilizare și colectare a SALW în Balcanii de Vest. În 2015, SEESAC a continuat să ofere sprijin tehnic și de specialitate Muntenegrului și Serbiei în campaniile lor publice de sensibilizare/legalizare și colectare a armelor. 1 004 arme de foc, 153 de mine și dispozitive explozive, 577 de arme, 14 963 de gloanțe de diferite calibre au fost returnate de către civili în Muntenegru de la începutul campaniei. Un total de 7 545 de SALW și dispozitive explozive au fost extrase din fluxurile ilegale în Serbia până la sfârșitul campaniei. În plus, 200 de agenți de poliție au beneficiat de formare în Serbia cu privire la punerea în aplicare a noii legi privind armele și munițiile, în timp ce 13 jurnaliști de la principalele mijloace de informare în masă din Europa de Sud-Est au beneficiat de formare cu privire la identificarea SALW și a muniției aferente.

SEESAC aplică o abordare care integrează dimensiunea de gen în activitățile sale de control al SALW. În Balcani, armele de foc (legale sau ilegale) deținute de persoane fizice contribuie în mod semnificativ la violența domestică: ca instrument pentru violența letală împotriva femeilor, dar și ca factor promotor al violenței domestice non-armate. SEESAC a promovat în mod activ egalitatea de șanse pentru femei în cadrul agențiilor de aplicare a legii și crearea de unități de poliție constituite doar din femei pentru a aborda în mod specific violența domestică. În sensibilizarea cu privire la pericolele armelor la domiciliu și promovarea deținerii responsabile de arme („PSSM la domiciliu”), SEESAC a ajuns la concluzia că o campanie de gen orientată către femei are mult mai mult succes în atingerea rezultatelor dorite. Pentru a promova abordarea care integrează dimensiunea de gen și a convinge părțile interesate de activitățile de control al armelor, SEESAC subliniază importanța cercetării și a datelor privind modul în care violența armată are un impact de gen și necesită un răspuns de gen pentru a avea succes.

Acțiunea 8: Proiectul privind distrugerea dispozitivelor și resturilor explozive de război în Bosnia și Herțegovina (EXPLODE)

A continuat și în 2015 punerea în aplicare a unui proiect de urmărire în temeiul componentei de răspuns în caz de criză din cadrul instrumentului care contribuie la stabilitate și pace (IcSP), care se axează pe securitate, siguranță și perspectivele de dezvoltare pentru persoanele și comunitățile locale afectate de explozii accidentale la depozitele de muniții din Bosnia și Herțegovina. S-a estimat că Bosnia și Herțegovina deține peste 24 000 de tone de stocuri de muniție militară, din care peste 17 000 de tone sunt instabile din punct de vedere chimic și reprezintă un risc ridicat de explozie necontrolată care ar fi putut eventual conduce la victime umane și ar fi putut totodată avea efecte negative pentru regiune. Ministerul Apărării din Bosnia și Herțegovina nu deține suficiente capacități, capabilități și resurse financiare pentru a garanta că sunt instituite standarde adecvate la depozite și, prin urmare, se bazează pe sprijinul UE și internațional pentru a contribui la accelerarea îndepărtării și distrugerii dispozitivelor neexplodate și a resturilor explozive de război, precum și la asigurarea unei mai bune siguranțe a stocurilor.

Intervențiile puse în aplicare în cadrul acestui proiect au condus la progrese ample în reducerea stocurilor de muniții. În perioada cuprinsă între octombrie și decembrie 2015, au fost eliminate cantități semnificative de sisteme de rachete, utilizându-se capacitățile și serviciile industriei de apărare Pretis. Ca parte a eforturilor comune ale proiectului EXPLODE și ale Pretis, 4 641 de sisteme de rachete au fost eliminate în condiții de siguranță și într-un mod care să nu aducă prejudicii mediului. Până la sfârșitul perioadei sale de punere în aplicare, EXPLODE va fi luat măsuri semnificative pentru a elimina excedentele de muniții periculoase. Fosforul alb (WP), sistemele de rachete complexe și minele antitanc sunt prevăzute a fi eliminate până la sfârșitul lunii august 2016. Sub auspiciile proiectului și activității sale dedicate dezvoltării capacităților, activitățile au inclus peste 100 de participanți în 2015, furnizând expertiză specifică partenerilor de proiect în domeniul gestionării stocurilor și aliniind practicile acestora cu Orientările tehnice internaționale privind muniția. În cadrul componentei privind modernizările infrastructurii, intervențiile de siguranță au fost puse în aplicare în cadrul a 68 de instalații. Instalațiile au fost modernizate și aliniate la standardele internaționale în materie de siguranță. În plus, instalația de eliminare a muniției militare TROM, Doboj a fost îmbunătățită în ceea ce privește siguranța la locul de muncă, riscurile de explozie neplanificată și din perspectiva siguranței generale. EXPLODE a fost pus în aplicare în strânsă coordonare cu activitățile SEESAC.

(b) Regiunea OSCE

Acțiunea 9: Activități de reducere a riscului de comerț ilicit cu arme de calibru mic și armament ușor și de acumulare excesivă a acestora în regiunea Organizației pentru Securitate și Cooperare în Europa (OSCE) [Decizia 2012/662/PESC a Consiliului (12)]

Activitățile de reducere a riscului de comerț ilicit cu SALW și de acumulare excesivă de SALW în regiunea Organizației pentru Securitate și Cooperare în Europa (OSCE) au continuat și în perioada de raportare.

Gestionarea stocurilor

În ceea ce privește actualizările planificate în materie de securitate ale depozitelor de arme și muniții convenționale din Kârgâzstan, după ce cadrul de reglementare pentru implementarea activităților din țară a fost adoptat de instituțiile naționale relevante, OSCE a finalizat procedura de licitație pentru selectarea unor societăți pentru construcții și actualizări în materie de securitate în cazul unui depozit din Koi-Tash (procesul a demarat în august 2015), precum și pentru reconstrucția a trei depozite existente (procesul a demarat în septembrie 2015).

Distrugerea excedentului de SALW

În ceea ce privește distrugerea excedentului de SALW pentru a preveni deturnarea acestora către comerțul ilicit, în Kârgâzstan și Belarus au fost întreprinse activități. În Kârgâzstan, după un an de examinare și consultare, guvernul a aprobat, în august 2015, decretul privind eliminarea excedentului de arme. Acest proces a fost sprijinit de OSCE prin derularea a cinci mese rotunde cu toate agențiile relevante deținătoare de SALW din țară și prin punerea la dispoziție a unor experți pentru redactarea decretului. Punerea în aplicare a decretului a fost condiționată de elaborarea și adoptarea de către guvern a două instrucțiuni (septembrie-octombrie 2015), urmate de distrugerea efectivă a excedentului de arme din Kârgâzstan (noiembrie 2015).

În Belarus, unde consultarea cu Ministerul Apărării a dus la identificarea unui excedent de aproximativ 12 000 de SALW, OSCE va furniza, prin intermediul PNUD Belarus, echipamente de eliminare a excedentului de SALW. După mai multe reuniuni, OSCE și Ministerul Apărării au ajuns la un acord cu privire la echipamentele necesare și s-a decis că OSCE va pune la dispoziția Ministerului Apărării din Belarus trei mașini de debitat cu plasmă și aer, trei mese de sudură, șase motostivuitoare, trei prese de podea, trei polizoare unghiulare, șase fierăstraie circulare și echipament de siguranță (ochelari de protecție, protecție auditivă/căști de reducere a zgomotului, căști de sudură etc.). Achiziționarea echipamentelor va fi efectuată de către PNUD Belarus. În două depozite mari situate în Homiel și Kolasava au avut loc activități în cadrul proiectului, dedicate îmbunătățirii securității fizice a depozitelor de SALW. Lucrările de instalare a sistemelor de alarmă de incendiu și de securitate de la situl din Homiel au fost aproape finalizate, iar unul dintre depozitele de SALW din Kolasava a fost reparat. A avut loc o procedură internațională de ofertare pentru lucrări de reparație capitală a unuia dintre depozitele de SALW situate în Kolasava.

Marcarea, ținerea evidenței și urmărirea

În ceea ce privește introducerea unui software de inventariere a SALW în vederea îmbunătățirii gestionării stocurilor, a ținerii evidenței și a urmăririi armelor, pe baza analizării aplicației și a reacției experților din Bosnia și Herțegovina, Belarus, Republica Moldova și Tadjikistan, a fost finalizată o nouă versiune a software-ului. Aplicația a fost, de asemenea, tradusă în limba română și limba tadjică. OSCE a organizat, de asemenea, formări pentru membrii forțelor armate din Bosnia și Herțegovina cu privire la utilizarea aplicației actualizate de ținere a evidenței. Aplicația a fost prezentată și miniștrilor apărării din Georgia și Ucraina. În plus, 30 de calculatoare și 30 de imprimante au fost livrate Ministerului Apărării din Republica Moldova, iar în perioada 13-17 iulie și, respectiv, 19-23 octombrie, membri ai forțelor armate din Republica Moldova au beneficiat de formare privind utilizarea aplicației de ținere a evidenței. La 25 septembrie 2015, departamentul IT al Ministerului Apărării din Georgia, după testarea inițială, a prezentat o listă de întrebări prin care a solicitat informații cu privire la funcționalitățile aplicației software și a solicitat formare cu privire la utilizarea aplicației, formarea având loc în octombrie 2015. În noiembrie 2015, funcționarii Ministerului Apărării din Tadjikistan au beneficiat de sesiuni de formare suplimentare, iar în noiembrie 2015 a avut loc în Kârgâzstan un eveniment de „formare a formatorilor”.

(c) Africa

Acțiunea 10: Activități de securitate fizică și gestionare a stocurilor (PSSM) pentru reducerea riscului de comerț ilicit cu SALW și muniția aferentă în regiunea Sahel [Decizia 2014/912/PESC a Consiliului (13)]

Consiliul Uniunii Europene a adoptat Decizia 2014/912/PESC, care stabilește un proiect pe o perioadă de 36 de luni care urmează a fi cofinanțat de Biroul pentru probleme de dezarmare al ONU (UNODA) și pus în aplicare de Centrul regional pentru pace și dezarmare în Africa (UNREC). Proiectul are ca obiectiv să contribuie la securitatea și stabilitatea din regiunea Sahel, oferind asistență pentru Burkina Faso, Ciad, Mali, Mauritania, Niger și Nigeria pentru a preveni deturnarea și traficul ilicit de SALW și muniții aflate în proprietatea statului prin îmbunătățirea PSSM. Decizia urmărește, în special, să sprijine țările vizate în elaborarea unei legislații, a unor proceduri administrative și a unor proceduri standard de operare practice actualizate drept bază a unei PSSM consolidate, în conformitate cu standardele internaționale în materie de bune practici, și, de asemenea, va sprijini în mod direct punerea în aplicare a activităților de gestionare și securitate a stocurilor, prin reabilitarea spațiilor de depozitare, distrugerea SALW excedentare, învechite sau ilicite și testarea noilor tehnologii. Punerea în aplicare a acestor activități a început în 2016.

Acțiunea 11: Activitățile RECSA de sprijinire a combaterii acumulării ilicite și a comerțului ilicit de arme de foc și muniții în Africa

Cu finanțare din componenta pe termen lung a instrumentului care contribuie la stabilitate și pace (IcSP), UE a continuat punerea în aplicare a unui proiect de sprijinire a combaterii acumulării ilicite și a comerțului ilicit de arme de foc și muniție în Africa, prin intermediul Centrului regional pentru proliferarea armelor de calibru mic și a armamentului ușor în regiunea Marilor Lacuri și Cornul Africii (RECSA), cu sediul la Nairobi. Acest proiect a contribuit la punerea în aplicare a componentei Pace și securitate a Strategiei comune Africa-UE. După prima etapă a proiectului, care s-a încheiat în iunie 2013 și care a sprijinit, printre altele, structurile instituționale și capacitățile legislative în mai multe țări din Africa de Est, proiectul a intrat în cea de-a doua etapă în iulie 2013, cu obiectivul de a consolida capacitățile țărilor africane de a pune în aplicare în mod eficient și de a-și coordona eforturile împotriva proliferării și traficului de SALW ilicite. Proiectul a continuat cu o combinație de activități de consolidare a capacităților instituționale, cuplată cu o serie de activități de gestionare eficientă a SALW (marcarea armelor, ținerea evidențelor, gestionarea și distrugerea stocurilor) și generare a informațiilor. De asemenea, proiectul a avut în vedere o gamă largă de activități de sensibilizare, de tipul seminarelor și atelierelor care au furnizat informații cu privire la toate aspectele legate de Protocolul de la Nairobi și de alte standarde internaționale, instrumente regionale și subregionale relevante. RECSA a furnizat, de asemenea, ca parte a vizitelor de sensibilizare, consiliere destinată țărilor vizate cu privire la cadrul juridic și de politici privind combaterea proliferării SALW, precum și cu privire la înființarea și modul de funcționare al instituțiilor naționale din domeniul SALW, cum ar fi comisiile naționale privind SALW și punctele focale naționale. RECSA a sprijinit, de asemenea, Republica Congo și Malawi în dezvoltarea de planuri naționale de acțiune privind SALW. Mai mult, RECSA a oferit mașini de marcare pentru Ghana, Mali, Somalia și Sudan, precum și formare cu privire la tehnicile de marcare a armelor și software relevant pentru Côte d’Ivoire, Ghana, Rwanda, Seychelles și Togo.

Acțiunea 12: sprijin acordat autorităților libiene în securizarea stocurilor de arme și muniții convenționale [Decizia 2013/320/PESC a Consiliului (14)]

La 24 iunie 2013, Consiliul a decis să furnizeze până la 5 milioane EUR sub formă de sprijin al UE cu scopul de a acorda asistență autorităților libiene în sarcina lor de securizare a volumului lor masiv de stocuri de arme și muniții convenționale. UE a intenționat să ofere acest sprijin pentru a ajuta autoritățile responsabile din Libia să pună capăt proliferării necontrolate în continuare a armelor și munițiilor convenționale, care continuă să alimenteze insecuritatea în Libia, în țările învecinate și în ansamblul regiunii. Conceptul proiectului a recunoscut situația politică complexă din Libia și provocările care decurg din aceasta, precum și necesitatea de a asigura asumarea la nivel național și responsabilizarea partenerilor locali. Durata preconizată a proiectului era de cinci ani. Din păcate, având în vedere deteriorarea semnificativă a situației în materie de securitate din Libia începând din iulie 2014, Decizia 2013/320/PESC a Consiliului a fost abrogată prin Decizia (PESC) 2015/1521 a Consiliului (15) în septembrie 2015.

Acțiunea 13: Sprijinul UE pentru mandatul ECOWAS pentru pace, securitate și stabilitate în regiune – programe-pilot de colectare a armelor

Ținând seama de faptul că Africa de Vest este o regiune prioritară din cauza situației proliferării SALW din conflictul din Libia, precum și din cauza situației în materie de securitate din Nigeria și recunoscând necesitatea urgentă a unei acțiuni cuprinzătoare de demobilizare, dezarmare și reintegrare de-a lungul fluviului Mano și în regiunea Sahel-Sahara pentru a sprijini Comunitatea Economică a Statelor din Africa de Vest (ECOWAS) în punerea în aplicare a Convenției ECOWAS privind armele de calibru mic, munițiile aferente și alte materiale conexe, un proiect finanțat de Fondul european de dezvoltare (FED) a început în cel de-al treilea trimestru al anului 2014. Proiectul are ca obiectiv eliminarea SALW și promovarea proiectelor de dezvoltare prin încurajarea asumării responsabilității de către persoanele din comunitățile-pilot aflate în regiunile selectate din șase state membre ale ECOWAS. Această acțiune pe trei ani, care se va derula până în 2017, cu o finanțare din partea UE în valoare de 5,56 milioane EUR, se încadrează în programul de sprijin al UE pentru mandatul ECOWAS pentru pace, securitate și stabilitate în regiune și este pusă în aplicare de PNUD. Proiectul va asigura punerea în aplicare a „programelor-pilot de colectare a armelor” („Dezarmare și dezvoltare comunitară” sau „Arme pentru dezvoltare”) în două grupuri cuprinzând 6 țări, și anume nordul Nigerului, Mali; Uniunea Fluviului Mano (vestul Côte d’Ivoire; Guinée Forestière; estul Liberiei; nord-estul Sierra Leone) care vor completa alte inițiative aflate deja în curs de aplicare în cadrul Strategiei europene pentru securitate și dezvoltare în regiunea Sahel. Activitățile din cadrul proiectului includ o mai bună sensibilizare a comunității cu privire la pericolele asociate proliferării ilicite a armelor de calibru mic și a violenței armate; consolidarea capacității instituțiilor de securitate și a comunităților de a spori siguranța și, mai presus de toate, încurajarea colectării/predării voluntare a armelor în schimbul unor proiecte de dezvoltare bazate pe comunitate.

(d) America Centrală

Acțiunea 14: Sprijinul UE pentru Programul de control al armelor de calibru mic și armamentului ușor din America Centrală (CASAC)

UE a continuat punerea în aplicare a unui proiect de sprijinire a Programului de control al armelor de calibru mic și armamentului ușor din America Centrală (CASAC). În cadrul componentei pe termen lung a instrumentului care contribuie la stabilitate și pace, proiectul, care fusese anterior pus în aplicare de PNUD, a intrat în cea de a doua etapă de sprijin în septembrie 2012, Comisia pentru securitate a Sistemului de Integrare Central-Americană (SICA) fiind partenerul de punere în aplicare Instituto de Enseñanza para el Desarrollo Sostenibile. Concepția proiectului se bazează pe concluziile larg acceptate privind principalele cauze ale violenței în America Centrală, și anume traficul de droguri, violența în rândul tinerilor și bandele, precum și disponibilitatea la scară largă a armelor de foc ilicite. Deși abordarea traficului ilicit de SALW este obiectivul specific al ambelor programe CASAC, proiectul ia, de asemenea, în considerare activitățile de criminalitate organizată conexe, cum ar fi traficul de stupefiante, introducerea ilegală de persoane și de vehicule, ca teme care să fie incluse în majoritatea activităților sale de formare și de cercetare. În termeni generali, incidența CASAC II este cea mai vizibilă la aspectele legate de aplicarea legii ale controlului SALW, presupunând că confiscarea armelor aflate în circulație în regiune ar conduce nu numai la reducerea suferinței, a durerii și a traumei provocate asupra victimelor, ci și la o posibilă stimulare a creșterii economice. Contribuția proiectului UE la inițiativa CASAC urmărește punerea bazelor unei structuri regionale și ale unei strategii pe termen lung pentru combaterea traficului ilicit de arme în America Centrală, atât la nivel național, cât și la nivel regional. Proiectul este pus în aplicare în America Centrală și în țările învecinate, cu un accent deosebit pe cele opt state membre ale SICA (Belize, Costa Rica, El Salvador, Guatemala, Honduras, Nicaragua, Panama și Republica Dominicană).

Cu un an înainte de finalizarea proiectului, CASAC II a depășit rezultatele preconizate în ceea ce privește: (i) consolidarea cooperării regionale operaționale împotriva acumulării, deținerii și introducerii ilegale de SALW; (ii) consolidarea unităților naționale pentru controlul armelor și anchete penale în ceea ce privește sistemele lor de înregistrare și controlul SALW, pentru a consolida schimbul de informații la nivelul regiunii și monitorizarea traficului de SALW prin furnizarea de formare, tehnologie și echipamente; (iii) o mai bună coordonare, standardizare și punere în aplicare a instrumentelor internaționale, regionale și naționale privind SALW. Aceste obiective au fost îndeplinite prin organizarea mai multor activități care au vizat toate țările SICA:

— cursuri naționale privind desființarea structurilor, a organizațiilor și rețelelor de trafic ilicit de SALW în cadrul Strategiei de securitate a Americii Centrale (ESCA); privind identificarea armelor de foc și a componentelor acestora în bagaje și containere de marfă; privind urmărirea, prelevarea ADN-ului și a amprentelor digitale folosind iARMS.

— anchete naționale privind traficul de arme și operații regionale privind traficul de SALW (ORCA – Operativos Regionales para Control de Armas). a treia operație ORCA a condus la arestarea a 6 014 persoane și confiscarea a 13 003 arme, 101 383 de muniții și 155 de explozivi.

— proiecte de legi-model privind armele de foc și sprijin pentru operațiile din 8 CNM (birouri naționale) ale Interpolului.

Acțiunea 15: Sprijinirea punerii în aplicare a strategiilor de securitate din America Centrală în combaterea și prevenirea criminalității legate de armele de calibru mic și armamentul ușor și a violenței armate

Un proiect regional intitulat „Sprijinirea punerii în aplicare a strategiilor de securitate din America Centrală în combaterea și prevenirea criminalității legate de armele de calibru mic și armamentul ușor și a violenței armate” a fost finanțat și de Uniunea Europeană în perioada ianuarie 2012 – iunie 2015. Proiectul a vizat șase țări din America Centrală (Costa Rica, El Salvador, Guatemala, Honduras, Nicaragua și Panama), cu obiectivul de a contribui la punerea în aplicare a Strategiei de securitate a Americii Centrale (ESCA) în componenta acesteia de combatere a criminalității și prevenire a violenței armate legate de utilizarea SALW. Mai precis, proiectul vizează: (i) sprijinirea definirii unui plan de acțiune pentru punerea în aplicare a CASS la nivel național; (ii) consolidarea comisiilor naționale pentru controlul SALW și prevenirea violenței armate (CNM – Comisión Nacional Multidisciplinar); (iii) promovarea dezbaterii și a schimbului de experiențe privind aspectele frontaliere ale combaterii traficului ilicit de arme; (iv) stabilirea mecanismelor de monitorizare care să permită societății civile să supravegheze angajamentele asumate de state. Instituto de Enseñanza para el Desarollo Sostenible (IEPADES) a fost desemnat ca fiind partenerul de punere în aplicare a proiectului ai cărui beneficiari principali sunt: guvernele statelor din America Centrală, SICA, societatea civilă a statelor central-americane organizată în Rețeaua din America Centrală pentru consolidarea păcii și securitatea umană (REDCEPAZ). Proiectul a fost sprijinit prin instrumentul care contribuie la stabilitate și pace.

Plan de acțiune:

1. Multilateralism eficient pentru a dezvolta mecanisme universale, regionale și naționale pentru a combate furnizarea și proliferarea cu caracter destabilizator a SALW și a muniției aferente În cadrul acordurilor/dialogurilor structurate

Acțiunea 16: SALW în cadrul dialogurilor politice cu țările terțe și organizațiile regionale și clauzele privind SALW

Chestiunile legate de SALW au fost incluse pe agenda unei serii de dialoguri politice periodice purtate de UE cu țări terțe și în cooperarea cu organizațiile regionale. În perioada de raportare, trimisul special al SEAE pentru neproliferare și dezarmare, dl Jacek Bylica, a organizat întâlniri consacrate dialogului politic cu privire la neproliferare și dezarmare cu Brazilia, Egipt și Liga Statelor Arabe, Japonia, Statele Unite ale Americii, Israel, Republica Coreea. Acesta a organizat, de asemenea, o serie de alte consultări bilaterale cu diverși actori, inclusiv în marja unor evenimente cum ar fi Conferința de revizuire a TNP din 2015, desfășurată la New York.

În conformitate cu Concluziile Consiliului privind includerea unui element privind SALW în acordurile dintre UE și țări terțe, adoptate în decembrie 2008, negocieri suplimentare referitoare la includerea unor elemente privind SALW în acordurile relevante au avut loc cu Cuba, Japonia și Malaysia și au fost inițiate negocieri cu Armenia în luna decembrie. Printre altele, negocierile contribuie în mod eficace la sensibilizarea cu privire la politica UE privind SALW, oferă un forum pentru o mai bună înțelegere reciprocă a pozițiilor relevante și ajută la elaborarea viitoarelor dialoguri la nivel politic și la nivel de experți. De asemenea, prin aceste discuții sunt identificate potențiale domenii de cooperare viitoare, iar țările partenere sunt încurajate să realizeze progrese concrete în ceea ce privește punerea în aplicare eficace a instrumentelor internaționale relevante privind controlul SALW.

Plan de acțiune:

1. Multilateralism eficient pentru a dezvolta mecanisme universale, regionale și naționale pentru a combate furnizarea și proliferarea cu caracter destabilizator a SALW și a muniției aferente

În interiorul Uniunii

Acțiunea 17: Inițiative ale Comisiei Europene împotriva traficului ilegal cu arme de foc

În 2015, Comisia a continuat să pună în aplicare acțiunile prezentate în Comunicarea „Armele de foc și securitatea internă a UE: protejarea cetățenilor și combaterea traficului ilegal” (16), adoptată la 21 octombrie 2013.

Punerea în aplicare a Planului de acțiune al UE privind armele de foc pentru perioada 2014-2017, care a fost adoptat în decembrie 2013 de către Consiliu, este de asemenea în curs de desfășurare. Europolul a creat un punct focal privind traficul cu arme de foc și efectuează o analiză aprofundată a chestiunii, iar Colegiul European de Poliție a pus în practică o serie de cursuri specifice de formare referitoare la armele de foc.

În noiembrie 2015, atacurile teroriste de la Paris au accelerat într-o măsură imensă nevoia de a lucra la punerea în aplicare a Agendei europene privind securitatea, care a fost adoptată la 28 aprilie 2015 (17). Comisia a accelerat punerea în practică a măsurilor sale legate de lupta împotriva terorismului și a radicalizării, în special pentru a aborda problema traficului de arme de foc și explozivi și utilizarea acestora. În săptămâna care a urmat atacurilor de la Paris, Comisia a adoptat două propuneri-cheie de acte legislative: revizuirea Directivei 91/477/CEE privind armele de foc [COM(2015) 750 final] (18) și Regulamentul de punere în aplicare (UE) 2015/2403 al Comisiei din 15 decembrie 2015 privind dezactivarea armelor de foc (19).

La 2 decembrie 2015, Comisia a adoptat un plan de acțiune pentru a consolida lupta împotriva traficului și utilizării ilegale de arme și explozivi [COM(2015) 624 final] (20). Această serie de măsuri este construită în jurul a patru priorități și stabilește acțiunile care trebuie incluse în activitățile desfășurate până în prezent pentru a umple lacunele în toate etapele acțiunilor de aplicare a legii: evaluarea noilor amenințări, acțiuni operaționale cel mai bine adaptate, utilizarea deplină a instrumentelor de schimb de informații și a cooperării internaționale.

Pentru a spori securitatea explozivilor, este o prioritate urgentă să se asigure punerea în aplicare deplină a Regulamentului nr. 98/2013 al Parlamentului European și al Consiliului (21) din 15 ianuarie 2013 privind precursorii de explozivi, care elimină accesul la produse chimice periculoase și permite anchete de poliție timpurii privind tranzacțiile suspecte și alte incidente. Pentru a realiza acest lucru, este important să se consolideze cooperarea strânsă cu statele membre, precum și relațiile cu lanțul de aprovizionare cu precursori. În plus, Comisia intenționează să accelereze revizuirea regulamentului, prevăzută inițial pentru 2017, și va lua în considerare măsuri suplimentare, pentru a înăspri restricțiile și controalele privind precursorii de explozivi.

Impactul noilor tehnologii asupra disponibilității potențiale a armelor de foc și a explozivilor este de asemenea luat în considerare. Comisia va promova o evaluare cuprinzătoare a impactului noilor inovații tehnologice, în cooperare cu industria armelor de foc și agențiile naționale de aplicare a legii relevante. Acesta este cazul imprimantelor 3D, al vânzărilor online sau al riscului de deturnare a comerțului legal.

Un capitol specific dedicat acțiunii externe și procesului de extindere în vederea abordării cooperării cu țările terțe și a amenințării de deturnare din țările terțe este, de asemenea, inclus în planul de acțiune. Comisia are în vedere consolidarea activităților operaționale cu partenerii din Balcanii de Vest, în conformitate cu planul de acțiune privind armele de foc, care a fost adoptat în 2014. Instabilitatea actuală din regiunea MENA, în special conflictele prelungite din Libia și Siria, înseamnă că traficul ilicit de arme de foc către această regiune a crescut considerabil în ultimii ani. Comisia a demarat deja un dialog pentru a explora posibilitatea unei cooperări viitoare cu aceste țări, deoarece o cerere masivă bruscă de arme de foc în vecinătatea imediată a UE reprezintă o importantă amenințare la adresa securității pe termen lung a UE, care trebuie să fie abordată de urgență. O atenție specială este acordată și viitorului dialog cu regiunea Sahel și cu Liga Arabă și cu organizațiile internaționale.

(1) JO L 320, 30.11.2013, p. 34.

(2) JO L 278, 23.10.2015, p. 15.

(3) JO L 335, 13.12.2008, p. 99.

(4) JO L 341, 18.12.2013, p. 56.

(5) JO L 321, 20.11.2012, p. 62.

(6) JO L 326, 11.12.2015, p. 56.

(7) Studiul UNODC din 2015 privind armele de foc.

(8) JO L 332, 11.12.2013, p. 19.

(9) JO L 289, 26.10.2002, p. 1.

(10) JO L 80, 26.3.2010, p. 48.

(11) Trimiterile la Kosovo se interpretează în contextul Rezoluției 1244 (1999) a Consiliului de Securitate.

(12) JO L 297, 26.10.2012, p. 29.

(13) JO L 360, 17.12.2014, p. 30.

(14) JO L 173, 26.6.2013, p. 54.

(15) JO L 239, 15.9.2015, p. 142.

(16) COM(2013) 716 final.

(17) COM(2015) 185 final.

(18) COM(2015) 750 final.

(19) JO L 333, 19.12.2015, p. 62.

(20) COM(2015) 624 final.

(21) JO L 39, 9.2.2013, p. 1.